Forlagene i foreningen med sine bokklubber er ansvarlig for ca. 80 % av den totale omsetning av bøker i Norge. Medlemmene har forpliktet seg til å følge «Bokavtalen», som blant annet skal sikre konkurranse på like vilkår mellom de ulike salgskanalene for bøker. For å kunne følge regelen om fastpris på nye bokutgivelser har bokbransjen fått til et unntak fra konkurranseloven. Reguleringen gjelder fra utgivelsesåret og frem til 1. mai det påfølgende år. I den aktuelle perioden har ingen aktør lov til å selge bøkene med mer enn 12,5 % rabatt.